বিরুষ্কার বিয়ের দ্বিতীয় রিসেপশনে চাঁদের হাট। অমিতাভ-গাওস্কর-সচিন-শাহরুখ-এ আর রহমান কে নেই! বলিউড ও ভারতীয় ক্রিকেটের সেই দীপ্তিময় আভার মাঝেও উজ্জ্বল থাকলেন তিনি। সস্ত্রীক ধোনি এ দিন রিসেপশনে উপস্থিত হতেই তাঁর দিকে ঘুরে গেল সকলের দৃষ্টি। 
কিন্তু রিসেপশনের মাঝপথেই চলে গেলেন মাহি! কোথায় গেলেন তিনি। অনুষ্ঠানে গুঞ্জন। পরে জানা যায়, এক তারকার অনুষ্ঠান ছেড়ে অন্য এক তারকার ফার্ম হাউসে যান ধোনিরা। তিনি সলমন খান। তাঁর জন্মদিনের পার্টিতে যোগ দিতেই বিরুষ্কার রিসেপশন  ছেড়ে  সেখানে গিয়েছিলেন সস্ত্রীক ধোনি। রিসেপশনের স্থান থেকে প্রায় ৭৫ কিলোমিটার দূরে ছিল সেই অনুষ্ঠান।
এ দিন বিরাটদের রিসেপশনে ‘মিস্টার কুল’ প্রবেশ করতেই রাতারাতি যেন স্টেডিয়ামের আবহ। ‘ধোনি-ধোনি’ উল্লাসে চারপাশ তখন ভেসে যাচ্ছে। কেবল ধোনি তো নন, সঙ্গে যে তাঁর কন্যাও। জিভাকে দেখেও সবাই উল্লসিত। চারপাশের ক্যামেরা যে তাক করেছে তাকেও। ধোনিও স্মিত হেসে মেয়েকে বললেন পোজ দিতে। এত ভিড়, আলো আর কথার মাঝেও সপ্রতিভ জিভা দিব্য়ি পোজও দিল। 

[EXCLUSIVE VIDEO] @msdhoni makes his way to the #VirushkaReception along with @SaakshiSRawat & Ziva. ❤️ #MSDhoniUniverse pic.twitter.com/FG72cwn07v
— MS Dhoni Universe (@MSDhoniUniverse) December 26, 2017

এই হইচইয়ের আবহে ধোনির কি মনে পড়ছিল সেই দিনটার কথা! যেদিন কেহলি প্রথম বার নেমেছিলেন দেশের হয়ে খেলতে। ২০০৮ সালের সেই ম্যাচে অধিনায়ক ছিলেন তিনিই। আজ দেশের সব ফরম্যাটেই অধিনায়ক কোহলি। বিশ্বের সেরা ব্যাটসম্যান। আর ধোনি টেস্ট ছেড়ে কেবল সীমিত ওভারের ক্রিকেটেই মনোনিবেশ করেছেন। এমন জমকালো উৎসবের আবহে সেই প্রথম দিনের রোগাটে চেহারার কোহলিকেও নিশ্চয়ই মনে পড়ছিল ধোনির। 

এই বিষয়ে অন্যান্য খবর

‘কিং’-এর সঙ্গে কোমর দোলালেন ‘বাদশা’, সঙ্গে অনুষ্কাও! দেখুন ভাইরাল ভিডিও
বিরুষ্কার রিসেপশনে চমক অমিতাভের, হেসে কুটোপাটি অনুষ্কা


সময় বদলালেও ধোনির ক্যারিশমা বদলায়নি। কোহলির প্রথম ম্য়াচের সময়েও তিনি চিলেন আকর্ষণের কেন্দ্রবিন্দুতে। আর আজ, সাফল্যের চুড়োয় বসা কোহলির রিসেপশনেও সব ফ্ল্যাশ বাল্বের ঝলকানি মুহূর্তে তাঁর উপরে, যখন তিনি স্যুট পরে সস্ত্রীক প্রবেশ করলেন উৎসবের আঙিনায়।